

VLADA REPUBLIKE HRVATSKE

Zagreb, 12. rujna 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo znanosti i obrazovanja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog za prihvaćanje pokroviteljstva Vlade Republike Hrvatske nad svečanosti u povodu obilježavanja stote obljetnice Učiteljskog fakulteta Sveučilišta u Zagrebu (Zagreb, 7. listopada 2019. godine) |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18) i točaka II. i III. Odluke o kriterijima i postupku za prihvaćanje pokroviteljstva Vlade Republike Hrvatske (Narodne novine, broj 44/16), Vlada Republike Hrvatske je na sjednici održanoj \_\_\_\_\_\_\_\_\_\_ 2019. godine donijela

**Z A K L J U Č A K**

1. Vlada Republike Hrvatske prihvaća pokroviteljstvo nad svečanosti u povodu obilježavanja stote obljetnice Učiteljskog fakulteta Sveučilišta u Zagrebu (Zagreb, 7. listopada 2019. godine), sukladno zamolbi Učiteljskog fakulteta Sveučilišta u Zagrebu.

2. Prihvaćanjem pokroviteljstva Vlada Republike Hrvatske ne preuzima nikakve financijske obveze.

Klasa:

Urbroj:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Ovim Zaključkom Vlada Republike Hrvatske prihvaća pokroviteljstvo nad svečanosti povodom obilježavanja stote obljetnice Učiteljskog fakulteta Sveučilišta u Zagrebu (Zagreb, 7. listopada 2019.).

Učiteljski fakultet Sveučilišta u Zagrebu, s korijenima u 1919. godini, izrastao je u respektabilnu visokoškolsku ustanovu. Svojim nastavnim, stručnim i znanstvenim djelovanjem postao je nezamjenjivi dio nacionalne prosvjetne i pedagoške tradicije. Najveći broj hrvatskih učitelja ovdje je stjecao svoju izobrazbu. Učiteljski fakultet ima najdužu tradiciju učiteljskoga i odgojiteljskoga studija u Hrvatskoj te je u svim svojim organizacijskim oblicima (u Zagrebu, u Čakovcu i u Petrinji) bitna sastavnica Sveučilišta u Zagrebu.

Misija Učiteljskog fakulteta jest provođenje kvalitetnih programa obrazovanja budućih odgojitelja, učitelja, nastavnika te ostalih obrazovatelja na području cjeloživotnoga odgoja i obrazovanja kroz programe integriranih, prediplomskih, diplomskih, specijalističkih i doktorskih studija te programa cjeloživotnoga obrazovanja i usavršavanja. Usmjerenošću na istraživanje odgojno-obrazovnoga procesa cilj je Učiteljskoga fakulteta postizanje i podizanje kvalitete i izvrsnosti u provođenju svih programa obrazovanja i usavršavanja odgojitelja, učitelja i ostalih obrazovatelja i sudionika u redovitom i u cjeloživotnom obrazovanju.

Prihvaćanjem pokroviteljstva Vlada Republike Hrvatske ne preuzima nikakve financijske obveze.